A BIZOTTSÁG HATÁROZATA
(2007. november 13.)
a 92/43/EGK tanácsi irányelv értelmében a pannon bioföldrajzi régió közösségi jelentőségű természeti területeit tartalmazó jegyzék elfogadásáról
(az értesítés a C(2007) 5404. számú dokumentummal történt)
(2008/26/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a természetes élőhelyek, valamint a vadon élő állatok és növények védelméről szóló, 1992. május 21-i 92/43/EGK tanácsi irányelvre (1) és különösen annak 4. cikke (2) bekezdésének harmadik albekezdésére,
mivel:
(1)
A 92/43/EGK irányelv 1. cikke c) pontjának iii. alpontjában említett pannon bioföldrajzi régió magában foglalja a Cseh Köztársaság, Románia és Szlovákia egyes részeit, valamint Magyarország teljes területét, amint azt az irányelv 20. cikke alapján létrehozott bizottság, a továbbiakban: Élőhelyvédelmi Bizottság által 2005. április 20-án elfogadott bioföldrajzi térkép meghatározza.
(2)
Ez a határozat nem terjed ki az Európai Unióhoz 2007-ben csatlakozott Románia területére. Románia a csatlakozását követően kezdte el területjavaslatainak benyújtását. Egyelőre még nincs mód arra, hogy a Bizottság a Romániától kapott információkat beépítse a 92/43/EGK irányelv értelmében vett közösségi jelentőségű természeti területek jelenlegi alapjegyzékébe.
(3)
Előre kell emellett lépni az 1995 óta zajló, a Natura 2000 hálózat tényleges létrehozására irányuló folyamatban, amely nélkülözhetetlen eleme a biológiai sokféleség védelmének a Közösségben.
(4)
A pannon bioföldrajzi régió tekintetében a 92/43/EGK irányelv 1. cikke értelmében vett közösségi jelentőségű természeti területeknek javasolt területek jegyzékét a Cseh Köztársaság, Magyarország és Szlovákia 2004 májusa és 2006 szeptembere között az irányelv 4. cikke (1) bekezdésének megfelelően továbbította a Bizottságnak.
(5)
A javasolt területek jegyzékéhez minden terület tekintetében információkat csatoltak a Natura 2000 keretében javasolt területek adatszolgáltatási űrlapjáról szóló, 1996. december 18-i 97/266/EK bizottsági határozatban (2) megállapított űrlapokon.
(6)
Az adatszolgáltatás tartalmazza a szóban forgó területről az adott tagállam által továbbított legfrissebb és hiteles térképet, a terület megnevezését, elhelyezkedését és kiterjedését, valamint a 92/43/EGK irányelv III. mellékletében megállapított szempontok alkalmazása alapján nyert adatokat.
(7)
A Bizottság által az érintett tagállamokkal egyetértésben összeállított jegyzéktervezet alapján, amely az elsődleges fontosságú természetes élőhelytípusoknak és a veszélyeztetett fajoknak otthont adó területeket is megjelöli, el kell fogadni a közösségi jelentőségű természeti területként kiválasztott területek jegyzékét.
(8)
A 92/43/EGK irányelv 11. cikkének megfelelően végzett felügyelet eredményeképpen a természetes élőhelytípusok és a fajok előfordulására és elterjedésére vonatkozó ismeretek folyamatosan bővülnek. Ennek megfelelően a területek közösségi szintű értékelésére és kiválasztására a jelenleg rendelkezésre álló legjobb információk alapján került sor.
(9)
Egyes tagállamok azonban nem javasoltak elegendő területet bizonyos élőhelytípusok és fajok esetében ahhoz, hogy megfeleljenek a 92/43/EGK irányelv követelményeinek. Ezért ezen élőhelytípusokra és fajokra nézve nem mondható ki, hogy a hálózat teljes. Az információk késedelmes kézhezvételét és a tagállamokkal történő megegyezés elhúzódását figyelembe véve indokolt a területek alapjegyzékének elfogadása, amelyet azután a 92/43/EGK irányelv 4. cikkének rendelkezéseivel összhangban felül kell vizsgálni.
(10)
Mivel az ismeretek nem teljesek egyes, a 92/43/EGK irányelv I. mellékletében szereplő természetes élőhelytípusok és a II. mellékletében szereplő fajok előfordulására és elterjedésére vonatkozóan, nem lehet következtetést levonni a tekintetben, hogy esetükben a hálózat teljes-e vagy sem. Az alapjegyzéket szükség esetén felül kell vizsgálni a 92/43/EGK irányelv 4. cikke rendelkezéseinek megfelelően.
(11)
Az e határozatban előírt intézkedések összhangban vannak az Élőhelyvédelmi Bizottság véleményével,
ELFOGADTA EZT A HATÁROZATOT:
1. cikk
A 92/43/EGK irányelv 4. cikke (2) bekezdése harmadik albekezdésének megfelelően a pannon bioföldrajzi régió közösségi jelentőségű természeti területeinek alapjegyzékét az e határozat mellékletében található felsorolás alkotja.
2. cikk
Ennek a határozatnak a tagállamok a címzettjei.
Kelt Brüsszelben, 2007. november 13-án.